George-brande: Sterk winde vir vandag voorspel‘n Foto wat Maandag 29 Oktober by die Outeniekwapas geneem is. Foto: Verskaf. Die verwoestende brande in die George‑omgewing woed voort. James-Brent Styan, woordvoerder vir Anton Bredell, minister van plaaslike regering, het Maandagaand gesê vier vliegtuie kon daarin slaag om met die bestryding van die George-brande te help. “Die wind het bietjie gaan lê, maar nou word dit donker,” het hy Maandagaand bevestig. Laat Maandagmiddag is 204 inwoners uit Blanco, Golden Valley, Riverlea en Stepaside ontruim. Intussen het die Suid-Afrikaanse weerdiens (SAWD), volgens ŉ verklaring van die Tuinroete-munisipaliteit, om 04:00 Dinsdagoggend ’n waarskuwing uitgereik vir sterk winde (50-65 km/h) wat na verwagting vandag oor die tuinroete in die Mosselbaai‑, George‑, Knysna‑ en Pletterbergbaai-omgewing sal waai. Die Outeniekwapas is ook steeds gesluit volgens Kenny Africa, Kaapse verkeershoof, weens “hewige brande”. “Ons versoek motoriste om asseblief van alternatiewe roetes gebruik te maak,” het Africa gesê. Luidens die Oudtshoorn‑munisipaliteit is die Montagu‑pas ook gesluit sowel as die Robinson‑pas as gevolg van ŉ boom wat by Ruitersbos oor die pad geval het. Sewe persone is dood in Farleigh naby die Karatara-omgewing by Knysna. Onder die oorledenes is ’n swanger vrou en kleuters.